SL Uradni list Evropske unije L 14/1

UREDBA KOMISIJE (EU) 2016/60

z dne 19. januarja 2016

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za klorpirifos v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za klorpirifos so bile določene v Prilogi II in delu B Priloge III k Uredbi (ES) št. 396/2005.

(2) Komisija je v skladu s členom 21 Uredbe (ES) št. 1107/2009 Evropskega parlamenta in Sveta (2) zaprosila Evropsko agencijo za varnost hrane (v nadaljnjem besedilu: Agencija), naj opravi toksikološki pregled za klorpirifos. Ugotovitev Agencije je bila objavljena 22. aprila 2014 (3).

(3) Komisija je v skladu s členom 43 Uredbe (ES) št. 396/2005 zaprosila Agencijo, naj predloži obrazloženo mnenje glede obstoječih MRL za klorpirifos na podlagi novih toksikoloških referenčnih vrednosti. Agencija je obrazloženo mnenje predložila 12. junija 2015 (4).

(4) Agencija je ugotovila, da bi obstoječe MRL za mandarine, jabolka, hruške, breskve, namizno grozdje, robide, maline, ribez, kosmulje, kivi, ananase, krompir, paradižnik, papriko, jajčevce, melone, lubenice, glavnato zelje, kitajski kapus, artičoke, por in sladkorno peso lahko vzbujale skrb za varstvo potrošnikov. Agencija je zato priporočila znižanje obstoječih MRL za te proizvode. Navedla je, da uporaba na robidah, ribezu, kosmuljah, kiviju, ananasih, krompirju, melonah, lubenicah, kitajskem kapusu in poru ni več podprta in da je v zvezi z MRL za te proizvode potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določanja.

(5) Komisija se je glede potrebe po prilagoditvi nekaterih mej določanja posvetovala z referenčnimi laboratoriji Evropske unije za ostanke pesticidov. Navedeni laboratoriji so ugotovili, da je zaradi tehničnega razvoja za nekatere proizvode treba določiti specifične meje določanja.

(6) Iz obrazloženega mnenja Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(7) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(8) Uredbo (ES) št. 396/2005 bi bilo zato treba ustrezno spremeniti.

(9) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi(ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se od 10. avgusta 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 19. januarja 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos (Sklep o strokovnem pregledu ocene tveganja za zdravje ljudi za pesticide z aktivno snovjo klorpirifos). EFSA Journal 2014;12(4):3640, 34 str. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos (Obrazloženo mnenje glede natančnejše ocene tveganja za nekatere zaskrbljujoče mejne vrednosti ostankov (MRL) za aktivno snov klorpirifos). EFSA Journal 2015;13(6):4142, 41 str. doi:10.2903/j.efsa.2015.4142.